Papersnake/gushiwen huggingface dataset:
春草池绿波亭
周砥（元代）

风漪结兰汜，澄绿汎沄沄。似将杨柳丝，织成縠纱纹。

浮影动疏箔，新晴霭微云。春草夜来长，萋萋绵夕曛。

谢公久不作，寄怀良以勤。孰知后来者，亦足与斯文。
无题六首 其五
王希玉（清代）

人生意味假还真，凤泊鸾飘是主因。昵爱逾暌斯愈恋，诚求相等故相亲。

甘萦枕魇双方未，苦带梭肠一缕辛。悔惜河梁一携手，创痕渗作土花新。
剑阁
燕肃（宋代）

剑耸秋峰积霭昏，关城遥向望中分。
触新百堵连青嶂，依旧千家住白云。
松桧影随岩寺出，管弦声杂涧声闻。
出居庸关书所见
周珠生（清代）

风悲日淡奏金笳，毳幕临关四五家。春色忽从天外至，跨驼边女帽簪花。
久客
释文珦（宋代）

落日回潮寂寞，西风老柳萧疎。
久客自知津渡，故人不寄音书。
景德蜡祭百神三首
佚名（隋代）

百物蕃阜，四方顺成。
通其八蜡，合乃嘉平。
旨酒斯醇，大庖也盈。
万灵来格，威一以成。
题黄万户德清罗浮图
孙蕡（明代）

将军昔年在东都，虎头铁面专城居。重营柳暗流苏帐，左掖花明金虎符。

东都郊外多林壑，将军公馀事行乐。露冕旌幢隘北山，行厨宾从如东洛。

紫云白云千万峰，罗浮更在二云东。古木千章排叠巘，飞泉百道泻晴虹。

仙家洞天三十几，罗浮夐在沧洲里。紫极房栊倚日开，蕊珠楼观经天起。

餐霞道士不知年，夜礼星辰诵内篇。龙种玉芝耕赤谷，鹤衔瑶草下青田。

将军此时事幽讨，追攀极欲凌穹昊。扶桑缥缈徐福舟，辇路依稀汉陵道。

别来倏忽几冬春，京洛相逢车马尘。石室琅函仙梦远，朱衣琼佩岁华新。

新图谁为将军模，点染犹能记绵邈。雨过琪花定满坛，星沉宝气应连阁。

我与将军总可怜，远游经岁复经年。罗浮清赏如堪载，同赋陶潜归去篇。
中秋病中不饮二首，後一首用辘轳体二首
杨万里（宋代）

去年两浙浙西州，今夕南溪溪上头。
满著玻璃一盆水，洗开玉镜十分秋。
病来不饮非无酒，老去追驩摠是愁。
自笑独醒仍苦咏，枯肠雷转不禁搜。
赠续芸
朱继芳（宋代）

谁谓芸居死，余香解返魂。
六丁将不去，孤子续犹存。
科斗三生债，蟫鱼再世冤。
向来诗作祟，挥涕对人言。
歌
司马相如（两汉）

独处室兮廓无依。思佳人兮情伤悲。彼君子兮来何迟。
日既暮兮华色衰。敢托身兮长自私。
病思
陆游（宋代）

行携驯鹿寄消摇，共饱山蔬与药苗。
本自入山缘服玉，不应忘味待闻韶。
题千尺雪 其三
弘历（清代）

越中陶器惟兹合，惠上筠垆到处存。即景浮香一评古，君谟茶谏有名言。
九日登署楼看雨
陈熙治（清代）

高楼岌嶪耸云端，独倚危栏眼界宽。四面峰峦相拥抱，连朝诗界寄悲欢。

关山雁杳书难寄，客邸衾孤梦亦寒。烟雨迷离休纵目，故乡何处路漫漫。
四帝诗四首 其一 汉文帝
弘历（清代）

周纲既陵夷，变雅民劳瘅。高祖易秦暴，救世于水火。

休息乃未遑，吕雉继搆祸。大横为天王，启光克负荷。

爱民励始终，约已戒奢惰。汉家四百年，谓帝所造可。

或议杂黄老，责贤何琐琐。
太液池泛舟
弘历（清代）

春信今年早去年，花朝花事已堪怜。漂桃留得三分色，度柳分来几缕烟。

鸟语向人偏絮聒，天光蘸水越澄鲜。素怀雅契虚舟乐，任泊青蒲白芷边。
次韵杜安行嘉陵春日书事十首
郭印（宋代）

圣处沉潜久，心华始发明。
绝知人事缪，顿觉世缘轻。
俗薄天难定，时危道不行。
折腰甘五斗，无意问弓旌。
次韵王侍郎寄题亦好园
喻良能（宋代）

磬湖鸥鹭自相亲，湖边山园步步新。
鱼鸟细看自足乐，芋栗可收犹未贫。
我觉有园贫亦好，人笑此园何太小。
他年便拟当菟裘，不羡莼鲈归计早。
悼亡九首
张耒（宋代）

菊花还似去年黄，一寸愁心万事伤。
独立高楼对残日，秋风吹得泪千行。
苏幕遮•隔幛听梦魇声
董以宁（清代）

穗煤昏，莲漏杳。只隔重帏，远似蓬莱岛。魂梦知他何处绕。

欲醒蓬呼，话觉糊涂好。

养娘痴，香婢小。憨睡瞢腾，只索将伊叫。狂梦魇来应未料。

试问伊家，可唤江郎觉。
答祖太博借山居要术
余靖（宋代）

经济谅周当世务，收藏敢秘老农书。
相逢莫羡山居好，归去蓬山有直庐。
自万安上十八滩号子 其十一
屈大均（明代）

林深知道有人家，妇女喧喧上钓槎。山主晓收刀税至，滩头煎取饼儿茶。
送许丈赴行在
邓肃（宋代）

狄犬夜吠夷门月，乾坤易位人泣血。
那知千官舞蹈回，马上洋洋面不热。
许侯逆风敢孤骞，黄金围腰挽不前。
大明升天狐兔遯，再拜丹墀吾节全。
我时上天恣狂直，权臣舌端飞霹雳。
当时陷阱皆交游，侯独临存真铁石。
此来邂逅一笑间，夜倾闽酒赤如丹。
胸中磊块浇未下，征旆匆匆又吴山。
山前鲛鳄翻平陆，杀人如麻未充腹。
凭君仗剑追祖风，坐令四海桑田复。
杨子礼挽诗
魏了翁（宋代）

事业古人谋，寒镫耿夜篝。正青诸老眼，枉白一生头。

荦确秋难熟，崦嵫日易收。可怜鸿影断，老泪滴监州。
南园观梅
陆游（宋代）

幽径疏篱洗世尘，眼明见此数枝新。
横斜恰受三更月，璀璨先回万物春。
洛浦淩波矜绝态，缑山骑鹤想前身。
放翁著句烦君记，画在生绡却未真。
句
蔡襄（宋代）

园林穷胜事，钟鼓乐清时。
应雪木
王之渊（宋代）

木名应雪匪辞夸，比似灵蓍总不差。
从昔到今几几验，一番飞雪一番花。
深儿归自杭梅山弟有诗因次韵
陈著（宋代）

儿归喜欲泣，难说与他人。
老眼无湖海，初心有鬼神。
行将八十岁，别可又三春。
自信天堪靠，宁教做独民。
酬崔表仁
李群玉（唐代）

昨日朱门一见君，忽惊野鹤在鸡群。

不应长啄潢污水，早晚归飞碧落云。
命拙
刘克庄（宋代）

命拙躬耕逢歉岁，旋营水菽度晨昏。
晴天田舍禾归窖，腊日山家酒满盆。
护竹短墙修复坏，浇花小井汲来浑。
早知不是封侯相，蓑笠何因肯出村。
寄谢刘彦集菖蒲之贶二首 其二
朱熹（宋代）

泉清石瘦碧纤长，秋露悬珠炯夜光。个里无穷闲造化，别来谁与共平章。
山行
孙应时（宋代）

中年意与山林会。胜日身兼杖屦轻。
正有百钱堪独往，不将一赏负秋晴。
赋得同江华令贯之黄兄游阳华岩一篇
练潜夫（宋代）

万里苍山麓，阳华古洞天。晨光迎海日，昼暝入溪烟。

穴窾蛟龙蛰，峰巉鬼魅镌。初筵堂半辟，末势霤孤穿。

玉乳垂虚窦，金沙引漫泉。栏危浮绝壁，庋迥跨遥川。

隐约烧丹灶，横斜种玉田。刿桐鱼烛烛，挝石鼓鼘鼘。

翠羽岩蕉静，玄幢石桂圆。扪穹藤黝纠，衬步草茵绵。

暂止苏门啸，来因叶县仙。篮舆收弱屐，桂楫荡轻舷。

胜赏平生兴，寻幽最可怜。奇游陵宇宙，班坐馥兰荃。

谷鸟酤新酿，松风韵古弦。祇应销永昼，何用蠹尘编。

蒋赋初无得，元铭久更妍。留连资旷士，吟咏属高贤。

尘土闲中厌，山林老更便。临分凉月白，回首正依然。
陈宫词
萧贡（金朝）

三阁花深白昼迷，酒催狎客赋宫词。管弦散落春风外，一曲金钗两鬓垂。
祝英台近 闻暂寓清江浦用辛稼轩春晚韵
龚鼎孳（清代）

绿烟横，兰桨渡。金犊偃淮浦。细草春寒，过尽断肠雨。

望中雀扇草衣。温存无据。枕边心，关山留住。

莫轻觑。柳外无尽长亭，朝朝背人数。河上双鱼，听否咒花语。

更愁香梦来寻，重添离处。却也遣、病魂随去。
西江月·玉帐传心如镜
刘辰翁（宋代）

玉帐传心如镜，青龙绕指成轮。尘中多少白头人。乾里寻壬难认。世事说来都了，鬼神见也须瞋。迷槎问我是何津。向道先生昼困。
九日山
赵崇源（宋代）

九日登临老奈何，强将幽恨寄悲歌。疲攲巾帽愁风动，病著饥肠厌酒多。

东岭荒榛藏马鬣，西岩空榻锁蜂窠。独怜堂下千章木，跨历齐梁未改柯。
大寒早行
石介（宋代）

万动皆休迹，五更独鸣鞭。星霜结凄色，风霰过长川。

草暖犬犹睡，河冰马不前。城墙多有穴，村屋半无烟。

饿虎寒犹吼，妖狐怪不眠。山空乱猿叫，树折一鸡颠。

几处炉爣炭，何人坐有毡。崎岖转行路，凛冽逼穷年。

脚指两个落，衫裳百孔穿。嘘唏鼻才润，僵直手难拳。

身固冻不死，志当穷且坚。四方丈夫事，谁为泪潺湲。
呈李景山
华岳（宋代）

居静心尝乐，愁多鬓不禁。
买舟和月载，把酒对花斟。
白水有深浅，青山无古今。
从兹得真趣，消尽利名心。
木芙蓉
李流谦（宋代）

秋光冷如冰，秋花淡无色。
偶见此粲者，浓艳照孤寂。
天寒翠袖薄，那得在空谷。
东风嬖桃李，倚树三叹息。
好事近
程大昌（宋代）

腊月做生朝，只有南枝梅玉。此外后生桃李，未舒英吐馥。

后园别自出神奇，现双松双竹。报道前堂琴瑟，俱长生厚福。
马上口占三绝
郑刚中（宋代）

秋阳未作结霜风，沙细堤平落日红。
客子何须念行役，马蹄多在柳阴中。
倾杯（吴兴·般涉调）
张先（宋代）

横塘水静，花窥影、孤城转。浮玉无尘，五亭争景，画桥对起，垂虹不断。爱溪上琼楼，凭雕阑、久□飞云远。人在虚空，月生溟海，寒渔夜泛，游鳞可辨。

正是草长苹老，江南地暖。汀洲日晚。更茶山、已过清明，风雨暴千岩、啼鸟怨。芳菲故苑。深红尽、绿叶阴浓。青子枝头满。史君莫放寻春缓。
退步 其二
释怀深（宋代）

万事无如退步人，孤云野鹤自由身。松门十里时来往，笑揖峰头月一轮。
送黄子吉备兵金腾三首 其一
林熙春（明代）

韩江二月春，客路倍精神。尺一凤鸾檄，东南社稷身。

自盟酬圣主，谁肯负劳臣。去去滇池上，无烦忆海滨。
句 其四
王圭（唐代）

年年三祝候尧蓂，清晓焚香启机扃。
发邛州寄友人
唐求（唐代）

茫茫驱一马，自叹又何之。出郭见山处，待船逢雨时。

晓鸡鸣野店，寒叶堕秋枝。寂寞前程去，闲吟欲共谁。
凤凰岩
王十朋（宋代）

凤鸟久不至，胡为于此藏。德辉如可览，应不恋高岗。
孤凰吟
倪谦（明代）

凤皇巢丹穴，双飞复双栖。生雏甫三岁，凤去竟不归。

孤凰失偶甫声悲，欲随凤死念雏饥。况凤遗老母，风雨巢倾危。

葺巢养哺母与雏，誓言不逐他凤飞。母健喜有托，雏成毛羽奇。

海水可竭山可移，孤凰之志终不亏。百鸟慕节孝，上达天帝知。

天帝旌其巢，千古万古声名垂。
徐州十二咏 其十二 黄楼
胡俨（明代）

衮衮河流昼夜驰，长怀太守筑堤时。当年宾客黄楼盛，今日荒凉读断碑。
和后村明皇按乐图歌
林希逸（宋代）

芙蓉帐暖春觉迟，玉笛真人恣荒嬉。弄权宰相杨与李，老奴将军专北司。

延秋门外目未睹，宫中但教霓裳舞。薛王沉醉寿王醒，天公自击催花鼓。

锦鸡索斗金笼疏，宝马登床伶走趋。只愁海棠睡不足，肯信渔阳有反书。

青娥阿㜮发种种，海上依然髻斜拥。游魂血污纵得归，不伴君王行蜀陇。

周郎此笔妙殊常，琛台初见惜匆忙。重来把玩转烛许，十年去我春堂堂。

按图雅欲谈遗事，西墅无人谁考异。少公锦卷长公题，共说少公各挥泪。
送元二适江左
杜甫（唐代）

乱后今相见，秋深复远行。风尘为客日，江海送君情。

晋室丹阳尹，公孙白帝城。经过自爱惜，取次莫论兵。
咏史下·司马温公
陈普（宋代）

千载争刳汉贼肠，及观通鉴似文王。
两间正气都输予，犹惜坤中一点黄。
登锦城散花楼
李白（唐代）

日照锦城头，朝光散花楼。
金窗夹绣户，珠箔悬银钩。
飞梯绿云中，极目散我忧。
暮雨向三峡，春江绕双流。
今来一登望，如上九天游。
西江月
张抡（宋代）

密布同云万里，六飞玉糁琼铺。清歌妙舞拥红炉。犹恨寒侵尊俎。

谁念山林路险，独行跣足樵夫。莫惊苦乐□殊途。阳□皆由阴注。
老牛
宋无（元代）

草绳穿鼻系柴扉，残喘无人问是非。春雨一犁鞭不动，夕阳空送牧儿归。
出山相赞
释居简（宋代）

脱屣金轮只等闲，六年痴坐碧孱颜。出山不了些儿事，何似当年莫入山。
换巢鸾凤·桐扣亭前
朱彝尊（清代）

桐扣亭前。
记春花落尽，才返吟鞭。
鸭头凝练浦，鹅眼屑榆钱。
兰期空约月初弦。
待来不来，红桥小船。
蓬山近，又风引翠鬟不见。
飞燕，书乍展。
哽咽泪痕，犹自芳笺染。
玉镜妆台，青莲砚匣，定自沉吟千遍。
解道临行更开封，背人一缕香云剪。
知他别后，凤钗拢鬓深浅。
拟高青邱梅花诗九首 其六
陈世济（清代）

洗尽铅华辟尽尘，只将淡泊对山人。相逢砚北怜寒夜，每向江南报早春。

占断群花知尔独，探回孤馆忆君频。当年若个丹青手，纸帐图来总未真。
雪中偶成
潘良贵（宋代）

歉岁多流冗，邦侯喜邓来。
雪除惊腊尽，耕近乐春回。
郊野犹同色，江天已半开。
短衣难掩胫，谁说少陵哀。
寄严文炳
陈造（宋代）

乌墅两冯君，风霆蔼休问。
自昔从之游，诗力借馀润。
夫君凛一敌，鸿笔上群俊。
旧坛今寻盟，得句毋我靳。
和杨公济钱塘西湖百题 其九十一 樵歌岭
郭祥正（宋代）

岭下听樵歌，歌声云外过。尽穷斤斧力，不道得樵多。
题画竹菊 其二
谢颖苏（清代）

长忆扁舟过建滩，满汀烟雨扑人寒。今朝画此离披影，犹是篷窗带雾看。
月下船窗独坐寄内是夜系缆东昌
胡应麟（明代）

憔悴鹔鹴裘，飞霜正暮秋。亦知妆阁上，频夜望刀头。
偈
释慧空（宋代）

先打春牛头，打打春牛尾，
惊起虚空入藕丝里。释迦无路潜踪，
虚勒急走千里。文殊却知落处，
抚掌大笑欢喜。春风昨夜入门来，
便见千华生碓嘴。
寄张仲符时得乌石冈地二首
裘万顷（宋代）

寸田尺地可长久，此雇刘郎却未传。
他日驭风蓬岛去，谩留陈迹在山巅。
寄葛源
张铸（宋代）

银铜坑冶是新差，职任催纲胜一阶。
更使下官供脚色，下官踪迹转沈埋。
送人入越
夏竦（宋代）

广陵江口柳疏疏，自领笙歌上舳舻。
一片晓山迎越绝，数程春舳背姑苏。
莲供晚果蜂房细，脍市朝餐线缕粗。
他日功成待相访，谢家烟月借人无。
孤山
贾似道（宋代）

半是楼台换却村，几回独立更销魂。
断堤野水梅花宅，千古春风月一痕。
偈颂一百零二首
释慧远（宋代）

寒山扫松径，拾得拂苍苔。
凭杖东君些子力，一时吹入我门来。
贺明府林敦所先生六十一华诞歌
湛若水（明代）

所翁泉翁对门居，而子我孙缔亲知。泛我天湖日谐嬉，我造花径欣萦纡。

花甲重逢君初度，一阳生处君得之。寿筵倒迎南极老，引满再来安期卮。

海屋无论添筹算，窥户且有偷桃儿。缕舞浑脱千龄鹤，鼓瑟来听九助龟。

君今行年已耳顺，我亦倦勤将耄期。我年九十君六十，君跻九十我百馀。

尔时把手超六合，甲子不管谁何拘。
将别巫峡赠南卿兄瀼西果园四十亩
杜甫（唐代）

苔竹素所好，萍蓬无定居。远游长儿子，几地别林庐。

杂蕊红相长，他时锦不如。具舟将出峡，巡圃念携锄。

正月喧莺末，兹辰放鹢初。雪篱梅可折，风榭柳微舒。

托赠卿家有，因歌野兴疏。残生逗江汉，何处狎樵渔。
读张碧集
孟郊（唐代）

天宝太白殁，六义已消歇。大哉国风本，丧而王泽竭。

先生今复生，斯文信难缺。下笔证兴亡，陈词备风骨。

高秋数奏琴，澄潭一轮月。谁作采诗官，忍之不挥发。
真珠帘（赠海南子白玉蟾）
陈楠（宋代）

金丹大药人人有。要须是、心传口授。一片白龙肝，一盏醍醐酒。只为离无寻坎有。移却南宸回北斗。好笑。见金翁姹女，两个厮斗。

些儿铅汞调匀，观汉月海潮，抽添火候。一箭透三关，方表神仙手。兔子方来乌处住，龟儿便把蛇吞了。知否，那两个钟吕，是吾师友。
桃木
赵福元（宋代）

神仙拥出蓬莱宫，罗帏绣幕围香风。云鬟绕绕梳翡翠，赪颜滴滴匀猩红。

千娇百媚粲相逐，烂醉芳春逞芳馥。朝阳影里粲琼红，晨霞香中咽寒玉。

承恩侍宴青帝前，锦衣半脱酣昼眠。莺莺燕燕扶不起，巧呼苦唤殊可怜。

傍阑无力娇欲语，花群本是桃源女。几年流水饭胡麻，今在武陵溪上住。
灵照女赞
释了惠（宋代）

指点谁家子，将呈泼笊篱。
物轻情意重，不使老爷知。
导引·岁华婉娩
佚名（宋代）

岁华婉娩，侍宴玉皇宫。雕辇出房中。岂知轩後丹成去，望绝鼎房龙。寿原初掩九虞终。归跸五云重。惟馀宝册书鸿烈，清庙配三宗。
送长蘅偕计北上二首
郑胤骥（明代）

平生少年时，嬉游爱冬至。
痴儿三五群，狂纵无复忌。
尔来渐老大，遂觉情怀异。
不惜事业赊，不惜居诸费。
但每当良辰，畏债乃不啻。
虽颇亦聊浪，发兴俱成伪。
之子远行役，离愁纷已炽。
复当一阳初，相送发长喟。
娓娓所欲言，文序略已备。
兹者为此诗，姑以舒愁思。
每羡女妙年，今亦三十二。
蹇予惭潦倒，视子又加四。
中年易伤离，此不异人意。
况仆本恨人，对此更劬勚。
进取何所难，子行当试吏。
自顾非伦匹，别离从此始。
之子性耽奇，兼复爱气类。
京师才贤薮，旧游亦交臂。
知尔不寂寞，徒伤予憔悴。
子每从予言，畏途宜远避。
卜筑城市间，扰扰终为累。
匪族难可俱，矧乃骨不媚。
愧予不能从，交游颇杂厕。
面目良可憎，相对都无致。
高言不敢出，鄙辞强拟议。
姑云免世患，志意无乃陂。
辟如荆棘丛，转辗因成刺。
以此为子忧，其次莫如醉。
当筵辄沉酣，念子能无愧。
买山以终隐，此语吾能记。
感子珍重意，临歧聊相质。
天寒远山静，日暮长江驶。
泛泛水上影，遥遥征人辔。
祖席已伤违，荒城愁复洎。
时有南来人，德音须勤寄。¤
秋晚游谦上人庵四首 其一
张嵲（宋代）

嶷嶷群峰当户立，泠泠绝涧出山长。虚寮竟日无馀事，默坐时闻柏子香。
夜行自戏六五言
晁说之（宋代）

触热褦襶几许，我生何艰哉。
九天星斗初转，汲井意徘徊。
不解鸣珂帝所，踉蹡没尘埃。
为问晚嫁卢姬，一笑为谁开。
赠郑侍郎二首 其一
吕本中（宋代）

便欲深居过一寒，破窗重觅旧蒲团。莫年生活如何做，子细烦公指示看。
偈颂七十六首
释师范（宋代）

世人住处我不住，世人行处我不行。
天下丛林今日开炉，诸方老冻侬声鼓集众。
温旭初出示董恽书画册留题双溪寄庐
陈宝琛（清代）

双流合响如听乐，四树连阴胜结茅。赖有寄庐温处士，评书说画算新交。
减字木兰花（雪词）
苏轼（宋代）

云容皓白。破晓玉英纷似织。风力无端。欲学杨花更耐寒。

相如未老。梁苑犹能陪俊少。莫惹闲愁。且折江梅上小楼。
襄阳寒食寄宇文籍
窦巩（唐代）

烟水初销见万家，东风吹柳万条斜。
大堤欲上谁相伴，马踏春泥半是花。
敬题通甫师诗集后时师新自都归
周音（清代）

昔我策马南山陲，天阴月黑惊奔雷。前临大溪阻绝壁，巉岩一木相撑持。

电光下扫五千丈，仙人王母翻云旗。我行不语叹荒怪，喟然却悟先生诗。

先生之才真屈宋，下笔羞论周鼎重。寒如西岳倚高秋，快如天马绝尘鞚。

隆庆以来数作家，宫声嘈杂纷筝琶。袁赵横流六十载，啾啾儿女歌淫哇。

先生知其困必反，矫以清奇极深稳。扶桑捧日海云开，鲸鱼挟浪江流转。

是岂有笔如秋虹，化为剑锷藏霜锋。杜诗韩集分明在，千秋正气凌寒空。

音也雕虫学小技，鸴鸠讵识鲲鹏意。前月闻自上京来，归鞍定带幽燕气。

荆卿寒水去萧萧，郭隗荒台久寂寥。会从市上寻屠狗，便向山中逐射雕。
悲为弟仲德
陶渊明（魏晋）

衔哀过旧宅，悲泪应心零。
借问为谁悲？怀人在九冥。
礼服名群为，恩爱若同生。
门前执手时，何意尔先倾！
在数竟不免，为山不及成。
慈母沈哀疚，二胤才数龄。
双位委空馆，朝夕无哭声。
流尘集虚坐，宿草旅前庭。
阶除旷游迹，园林独馀情。
翳然乘化去，终天不复形。
迟迟将回步，恻恻悲襟盈。
题素庵壁间六首
艾性夫（元代）

红尘野马急，老意饥蚕懒。
借取黄庭经，时时谩遮眼。
次韵李相之观溪涨二首 其二
洪适（宋代）

风声随雨急，水势满川黄。巨舰困澎湃，穷阎悲混茫。

为鱼怀洛汭，揵竹谢宣防。共徯阴云卷，冰轮替戾冈。
赠兜率庵僧是僧曾随太平周都峰给舍步访关西杨斛山侍御遂游华山而归 其一
胡直（明代）

高迎泉洒落，深踏石嶕峣。崖辟支为户，松颓卧竹桥。

女萝藏犬吠，仙吹和莺娇。静者心能惬，相看叹鹿蕉。
送史沱村考绩 其三
杨继盛（明代）

官阁不传迁转报，红亭厌咏送君诗。昔乘骢老人犹识，旧泣珠君今始知。

征雁迥随云树没，德星暗逐使旌移。彤庭久惜南迁客，共听丝纶出凤池。
宿崇德祠下望青城诸山
王灼（宋代）

昔年来就学，颇熟青城面。
虽无寻山分，犹喜旦暮见。
违去八寒暑，梦想无时休。
谁意俗士驾，复作山不游。
晚云蔽高峰，怅望久拄颊。
山灵岂猜我，未许相投接。
晨兴云散尽，秀色矗亭亭。
还如故人眼，不改旧时青。
愧非自由身，又复尘中去。
他日访麻姑。问讯山头路。
声声慢·挨晴拶暖
吴潜（宋代）

挨晴拶暖，载酒呼朋，夷犹东圃西园。绿萼枝头，两三初破轻寒。平生自甘寂寞，占冷妆、不为人妍。林逋去，问疏影香暗，谁赋其间。空想故山奇事，正烟横岭曲，月浸溪湾。杏错桃讹，那时青子都圆。惟饶梦窗知处，对翠禽、依约神仙。休引角，怕征人、泪落塞边。
宁宗朝享三十五首
真宗（宋代）

旅楹有闲，人神允叶。
福以德昭，乡以诚接。
六乐宜扬，百礼类烨。
对越在天，流祚万叶。
大宛马歌
弘历（清代）

今之哈萨昔大宛，峤山神种古所传。乌孙中阂阻声教，攘为已所曾贡闲。

不仁之守再世斩，伊犁万里拓幅员。哈萨布鲁胥向化，无他为赆致敬虔。

騕袅汗血实方物，左右部长及可汗。遣其首领远来献，却之失望厚赉还。

駩騢骝骓类实夥，匍匐牵跪陈墀前。为龙为騋各夭矫，雄姿逸态英且閒。

流珠喷玉谁则见，奔霄追电所必然。往者贰师求善种，徒劳数万恶少年。

致一二耳犹艳诩，奚称归德开远门。辟疆勤远非本意，人归天与宁可捐。

人归天与宁可捐，作歌自警示后昆。
戏张天骥
朱定国（宋代）

羡公飘荡一孤舟，来作钱塘十日游。
水洗禅心都眼净，山供诗笔总眉愁。
雪中乘兴真聊尔，春尽思归都罢休。
何事却寻朱处士，种鱼万尾橘千头。
不寐
林大辂（明代）

拥被息尘想，潇潇雨到蓬。
孤城连禁柝，永夜动悲风。
往事疏灯里，新愁浊酒中。
南归稀信使，明发报征鸿。
缘识 其八
赵炅（宋代）

出利袪烦恼，红尘指道衣。悟来持一念，尊大默玄机。
野望
茹纶常（清代）

极目郊原好，连天净野氛。蝉声流别浦，鸦背入斜曛。

远树多于发，秋山半是云。石河清水涨，吾欲狎鸥群。
送潘象安归省八首 其三
梁孜（明代）

渭城一唱一魂消，昨夜秋风吹鹊桥。最是江枫惜离别，不堪片片舞行镳。
巫山十二峰 其十二 圣泉峰
陈是集（明代）

飞岩雪乳自湛碧，浩淼岷江俯万尺。不学匡庐瀑布声，慈云护洒灵湫脉。
御书阁额
辛弃疾（宋代）

功掩萧何第，名越崔氏堂。
孤忠扶社稷，一德契穹苍。
金碧飞翚外，鸾虬结绮旁。
落成纷燕贺，弱羽得高翔。
晓渡孤山 其一
李裕（元代）

峡口猿啼月影残，满林风露怯衣单。平明行尽山头路，无数奇峰马上看。
和区逵鸿见示村居之作 其四 北径
霍与瑕（明代）

一径青林外，孤村绿水间。寒梅欺雪白，乌桕落风丹。

莫以严凝候，而生憔悴颜。管灰吹厚地，天道有循还。
游东观
吕愿中（宋代）

郊原同按辔，杖屦陟青冥。
山色混林樾，溪光照斗星。
螺峰高插戟，兔径曲穿庭。
□□一声远，千岩特地青。
赋得揽察草木犹未得示诸子五首 其五
谢元汴（明代）

鞭石驱山九日燀，文人何用强谈天。黄星靡聘河图出，枉矢西流金虎迁。

郑客璧知龙死岁，南州鹤语尧崩年。蚪蝌化烬微言绝，星拜缥簪北斗前。
蝶恋花
李慎溶（清代）

一夕凉飙辞旧暑。飒飒墙蕉，恐是秋来路。转眼熏风时节去。

不知燕子归何处。

抽纸吟商无意绪。短槛疏窗，难写黄昏句。今夜夜深知更苦。

阶前叶叶枝枝雨。
和子由苦寒见寄
苏轼（宋代）

人生不满百，一别费三年。
三年吾有几，弃掷理无还。
长恐别离中，摧我鬓与颜。
念昔喜著书，别来不成篇。
细思平时乐，乃谓忧所缘。
吾従天下士，莫如与子欢。
羡子久不出，读书虱生毡。
丈夫重出处，不退要当前。
西羌解仇隙，猛士忧塞壖。
庙谋虽不战，虏意久欺天。
山西良家子，锦缘貂裘鲜。
千金买战马，百宝妆刀环。
何时逐汝去，与虏试周旋。
九月九日望蜀台
苏颋（唐代）

蜀王望蜀旧台前，九日分明见一川。北料乡关方自此，

南辞城一复依然。青松系马攒岩畔，黄菊留人籍道边。

自昔登临湮灭尽，独闻忠孝两能传。
严藕渔宫赞假归无锡
郭棻（清代）

潇洒抽簪出凤楼，春风人上木兰舟。一编青史垂行橐，十载红兰浣素裘。

去日莺花怜满目，到时江雨漫回头。长安老友无多在，在马兰台尚滞留。
三月三日上忠襄坟因之行散得十绝句 其八
杨万里（宋代）

长干桥外即乌衣，今著屠沽卖菜儿。晋殿吴宫犹碧草，玉亭谢馆尽黄鹂。
煮药
高启（明代）

叶燥井泉清，山窗药在铛。
灯前看火候，枕上听潮声。
月上吟方就，香来病已轻。
何时采芝术，养得羽翰成。
偈颂三十首 其三
释慧晖（宋代）

家风是自己，自己是家风。一如身心眼，全体是玄翁。
月夜即席示座客
田艺蘅（明代）

云散江城玉漏遥，月华浮动可怜宵。
停歌不饮君何待，试问当年李玉箫。
祝孔翕庵少府
陈恭尹（清代）

维岳何须咏甫申，世家今古更谁伦。只将素位承先圣，喜有仁谁慰老亲。

一字可行唯用恕，四知能畏未妨贫。炎州天地回阳处，数点梅花独放春。
赠永平寺僧了空
范冲（宋代）

几回飞锡入红尘，一任随缘自在身。琢句不妨明日用，援琴谁在听阳春。

扬眉瞬目如相委，捧腹狂歌即是真。汤饼藜羹奉朝夕，自怜担板小乘人。
偶至东堂
范成大（宋代）

岸帻萧骚雪满簪，一闲真是直千金。
归来栗里多情话，病后香山少醉吟。
久坐蒲团焦叶放，闲拖藜杖藓花深。
饥时吃饭慵时睡，何暇将心更觅心。
蒋沙庄居十首 其二
刘弇（宋代）

黄岭虹腰抱，鳌山食案横。中非避世士，稍亦畏时名。

傍晚浇慵酒，寻春濯足行。鸡雏娇底死，犊子健能生。
送前歙黟楚□□五首 其四
方回（元代）

天王理万国，势必委诸吏。制字从一史，执法不可二。

奈何雍也面，胸臆伏私意。两讼一求捷，两役一求避。

含糊卒未决，徐徐较馈遗。酒果若羔雁，书画及弊器。

到官一物无，去官百需备。此县与彼县，大率不相异。

独有楚县尹，不肯作此事。无钱买归舟，仆马亦憔悴。
偈颂一百一十七首
释绍昙（宋代）

扭碎东山鼻孔，牵断佛眼耳轮。
一等施呈毒手，腕头力重千钧。
一饕示味，饱听圆音。
汉室威仪重复见，紫芝香散碧岩春。
欲雨
陆游（宋代）

荷锸决新渠，芟茅补旧庐。
共知秋必雨，有备即安居。
下滩
刘子翚（宋代）

乱石槎牙泻怒涛，满船性命等鸿毛。
莫夸好手翻成误，寄语舟人稳着篙。
赠汤仲辉郊居
姜特立（宋代）

木桥横野水，竹迳踏晴沙。
桑苧交阴处，吸藏隐士家。
月夜抵富阳
张鸿烈（清代）

凉飔吹布帆，新月映遐浦。崖谷杳苍翠，萧条肃孤旅。

林暝樵火微，江静山容古。才历渔浦潭，忽到富春渚。

客怀正纷错，肆瞩久延伫。惜哉孙伯符，霸业归何所。
送王覃
王安石（宋代）

分走人间十五年，尘沙吹鬓各苍然。
山林渺渺长回首，儿女纷纷忽满前。
知子有才思奋发，嗟余无地与回旋。
相看一作奏吴别，身世何时两息肩。
再见王进之于潭王即有岳鄂之行赠之四首
赵蕃（宋代）

既见虽云喜，语离仍复悲。
未知今日别，还是几年期。
风雨方频日，波涛绝壮时。
长途久已迫，苦语遂成诗。
萧宅二三子赠答诗二十首。客许石
卢仝（唐代）

石公说道理，句句出凡格。相知贵知心，岂恨主为客。

过须归去来，旦晚上无厄。主人诚贤人，多应不相责。
无题三首
陈造（宋代）

卧病十四五，秋来身自轻。
已拚不籍在，宁复可怜生。
每笑隐者传，尚存身后名。
灌园聊日力，分药且交情。
重游能仁寺
董嗣杲（宋代）

古寺踞城为甲刹，巍峨殿阁矗江云。
香烟昏壁沿廊黑，砖塔喧铃彻郡闻。
白日僧归春更静，清明鬼哭夜初分。
住持羞接闲人话，要访时官杜广文。
龙眼 其二
王象晋（明代）

何缘唤作荔枝奴，艳冶丰姿百果无。琬液醇和羞沆瀣，金丸玓瓅赛玑珠。

好将姑射仙人产，供作瑶池王母需。应共荔丹称伯仲，况兼益智策勋殊。
四用前韵酬达夫 其一
刘弇（宋代）

怯思酣魂九十中，蚕苗凤子学人慵。来来不会春工意，酝造风光抵死醲。
送吉州通判赵德辉上印赴阙
杨万里（宋代）

太守九秋霜，通守三春风。太守镜照胆，通守渊涵空。

古来人才在寒士，皇家人才在宗子。君看二赵作庐陵，宽猛晦明两相济。

太守已乘八使车，通守合分五马符。行看二赵俱法从，老夫别献中和颂。
满江红·曲水兰亭
佚名（宋代）

曲水兰亭，陪宴後、又还三日。最好是，风檐月观，堕红堆碧。乔木故家今有数，太平人物年几百。看扶藜、行处乱花飞，神仙宅。天地外，逍遥客。谈笑里，文章伯。是富贵渊明，洞天彭泽。老鹤蹁跹摩汉翮，灵龟燕息支床力。看一时、长傍寿星边，天南极。
参政大资毗陵张公挽诗十首
周麟之（宋代）

自领一麾出，旋更五镇雄。
政追栖凤迹，民戢带牛风。
鉴水恩波外，西山爽气中。
棠阴随处是，绕屋自茏葱。
白沟河
文天祥（宋代）

昔时张叔夜，统兵赴勤王。
东都一不守，羸马迁龙荒。
适过白沟河，裂眦须欲张。
绝粒不遄死，仰天扼其吭。
群臣总奄奄，一土垂天光。
读史识其他，抚卷为凄凉。
我生何不辰，异世忽相望。
皇图遘阳刀，天堑满飞堭。
引兵诣阙下，捧土障澜狂。
出使义不屈，持节还中郎。
六飞独南海，金钺将煌煌。
武侯空威心，出狩惊四方。
吾属竟为虏，世事吁彼苍。
思公有奇节，一死何慨慷。
江淮我分地，我欲投沧浪。
沧浪却不受，中原行路长。
初登项籍宫，次览刘季邦。
涉足河与济，回首嵩与恒。
下车抚梁门，上马指楼桑。
戴星渡一水，惨淡天微茫。
行人为我言，宋辽此分疆。
悬知公死处，为公出涕滂。
恨不持束刍，徘徊官道傍。
我死还在燕，烈烈同肝肠。
今我为公哀，后来谁我伤。
天地垂日月，斯人未云亡。
文武道不坠，我辈终堂堂。
病起见梅花有感四首 其二
袁燮（宋代）

霜月交辉色愈明，风标高节圣之清。谛观毫发无遗恨，始信名花集大成。
珠海别意
赵不踰（明代）

落叶微霜古寺秋，行人临发重迟留。离情未尽三杯酒，归兴都迟一叶舟。

残月断猿江上路，夕阳红树驿边楼。明朝独倚河桥暮，人自相思水自流。
呈嬾翁六首
白玉蟾（宋代）

金醴青如竹叶，玉娥白似莲花。
闻君微恙脱体，杖藜欲访君家。
同徐殿丞游麻姑山陈屯田闻之以诗见寄次韵第一首
李觏（宋代）

良友嗟尘网，相期物外游。求珠非赤水，不死是丹丘。

机上麟交擗，樽中蚁乱浮。仙家一度醉，人世几千秋。

药气多留鼎，茶香细出瓯。尧人方旷荡，容易学巢由。
扬州慢 过扬州作
庄棫（清代）

飞絮时光，熟梅天气，片帆又到扬州。绕荒城十里，尚似旧淮流。

过多少、寻常巷陌，衔泥飞燕，何处勾留。望红楼人语，沉沉深押帘钩。

杜郎老去，有何人、能诉清愁。喜学语雏莺，新声百舌，不解含羞。

好向绿阴深处，西风动、怕报凉秋。已酴醾开到，行人休忆春游。
苔钱
梁以壮（明代）

苔钱因雨长，春富薄朱门。翠浅晨加色，园添夜见痕。

岂能化蝴蝶，飞去恋花魂。自足娱幽寂，谁将势利论。
封詹事王公葬词四章 其三
王世贞（明代）

舄奕纶褒下，纵横节使来。一时丛庆吊，四海让荣哀。

树玉深俱栋，阶兰隐渐荄。人间事略备，谁与报泉台。
宿天目山西净行寺
释居简（宋代）

有水有石又有竹，竹里僧窗皆面山。沆瀣弗胜和玉屑，可能来隐碧孱颜。
秋兴八首·其二
杜甫（唐代）

夔府孤城落日斜，每依北斗望京华。
听猿实下三声泪，奉使虚随八月槎。
画省香炉违伏枕，山楼粉堞隐悲笳。
请看石上藤萝月，已映洲前芦荻花。
岳州作
张说（唐代）

水国生秋草，离居再及瓜。山川临洞穴，风日望长沙。

物土南州异，关河北信赊。日昏闻怪鸟，地热见修蛇。

远人梦归路，瘦马嘶去家。正有江潭月，徘徊恋九华。
山居杂诗九十首
曹勋（宋代）

英石多斧凿，司石殊怯脆。
拳然太湖出，始有岩壑意。
弹窝数峰绿，欲与仇池对。
永念灵壁巧，嵌空劳梦寐。
促织鸣
陈高（元代）

促织鸣，鸣唧唧。懒妇不惊，客心悽恻。秋夜月明露如雨，西风吹悽透絺苧。

懒妇无裳终懒织，远客衣单恨砧杵。促织促织，无复悲鸣。

客心良苦，懒妇不惊。
赠谈命月鉴
何梦桂（宋代）

高悬一镜倚天边，要与人间照丑妍。天怕万形无遁处，故教多缺少团圆。
石镜
苏泂（宋代）

凿石何年种月轮，清光终夜照香魂。
凄凉不比班姬扇，犹是君王送死恩。
中叔衙斋小集
胡应麟（明代）

郡郭全披雾，衙斋半住山。狂吟修竹下，沈饮落花间。

别梦将云到，新诗问月删。万峰京口胜，历历待跻攀。
送清隐纯老住池阳杉山
曹勋（宋代）

冥冥细雨绿阴齐，湛湛长江客去时。
剔起眉毛欣应供，横担楖栗看来期。
馀不溪回舟寄讯章元礼吏部是日雪
冯梦祯（明代）

吏部才名旧，琼瑶昔见诒。
山川闻问隔，日月鬓毛衰。
身退仍忧国，家贫但赋诗。
回舟缘兴尽，风雪寄相思。
罗宪北林预脩禊事
姚镛（宋代）

玉节先期泛禊川，携壶与客上楼船。江亭野寺山山好，梅子樱桃树树圆。

看竹静行松下道，瀹茶寒汲石根泉。清游尽日惟觞咏，不学兰亭悦管弦。
初赴杭州游风水洞
赵抃（宋代）

风穴有声连水洞，听风观水暂閒身。杭州未入从容甚，且与南山作主人。
游女曲
江源（明代）

汉江有游女，一叹便生春。冰白凝娇面，猩红妒舞裙。

阳台非昨梦，苏小是侬邻。不学浔阳妇，白头犹嫁人。
春日十里亭即景
牛焘（清代）

独倚桥栏遍，行吟十里亭。楼台红雨岸，花鸟白云汀。

雾霁林馀碧，烟流竹送青。溪声遥送我，随蝶步郊坰。
奉和中书常舍人晚秋集贤院即事寄赠徐薛二侍御
独孤及（唐代）

汉家金马署，帝座紫微郎。图籍凌群玉，歌诗冠柏梁。

阴阴万年树，肃肃五经堂。挥翰忘朝食，研精待夕阳。

晴空露盘迥，秋月琐窗凉。远兴生斑鬓，高情寄缥囊。

葳蕤双鸑鷟，夙昔并翱翔。汲冢同刊谬，蓬山共补亡。

差池摧羽翮，流落限江湘。禁省一分袂，昊天三雨霜。

石渠遗迹满，水国暮云长。早晚朝宣室，归时道路光。
风流子（海棠）
曹勋（宋代）

中春膏雨歇，雕阑晓，最好海棠时。正新梢吐绿，万苞凝露，暖铺时锦，香点胭脂。向枝上，绪风开秀色，桃李尽成蹊。朱唇晕酒，脸红微透，翠纱轻卷，红映丰肌。

严宸风光主，临赏处，玉殿丽日迟迟。天与造化西蜀，浓艳芳菲。待绣帘卷起，欢奉长乐，内木困多闲，同宴椒闱。须是对花满酌，不醉无归。
送堪舆雷双溪归丰城
林熙春（明代）

年来海上探玄踪，转觉青乌信有宗。眼底江山生睥睨，掌中天地任横纵。

君家自识龙光气，亲陇能徼马鬣封。西去豫章应不远，滕王云物正溶溶。
感遇 其五
朱鹤龄（清代）

易填东海波，难铲太行险。太行方寸起，一步乃九坂。

锋矢日相寻，毒流及玄冕。柏梁随草根，瓜蔓终不剪。

往复见天心，杀机还自践。悠悠白马津，千载同愤懑。
峡山寺竹枝词五首
杨万里（宋代）

天齐浪自说浯溪，峡与天齐真个齐。
未必峡山高尔许，看来只恐是天低。
饭罢散策遇细雨二首
杨万里（宋代）

极知秋旱已难医，所喜阴云匆四垂。
毕竟不成檐半滴，辛勤枉费雨千丝。
苍坞晚眺
陆自逸（清代）

古藤垂峭壁，坐久烟岚滴。野寺隔林钟，夕阳牛背笛。
空山吟十咏有序 其一 齐云山
王渐逵（明代）

下界尘嚣隐万家，中天积翠敞烟霞。何时更有清泉约，共试卢仝七碗茶。
送赵德老观文东归
楼钥（宋代）

往还不过酒三行，成败同观棋一枰。
东海敢言成二老，西湖自足度余生。
朅来便觉废兹事，归去定须寻旧盟。
锦里锦坊秋色里，梦魂先已到江城。
次韵子大四绝 其四
王炎（宋代）

主人速客重寻盟，不但郊居气象清。家酿满壶留醉倒，骊驹未可度歌声。
闲居杂兴十首
薛嵎（宋代）

秋虫随响灭，振羽不知疲。
譬彼附炎士，宁思失势时。
垂竿动天象，煊策茹商芝。
投分谅非浅，翻然弗可追。
曹承制知永康军
梅尧臣（宋代）

铁骢黄金羁，年少蜀城守。
蜀城临古江，正在离岸口。
离岸李凉凿，其利实不久。
既避沫水害，又以溉田亩。
大此百民宜，遗祠奉牲酒。
行当谨厥事，无乃为政首。
句
王随（宋代）

好客几嫌州路僻，爱山长上郡楼高。
咏影
韦骧（宋代）

所赋一何钧，悠悠各一身。行藏宁逆物，进退本由人。

向晦都忘累，逢明固任真。含沙尚能祸，辨早莫因循。
道经龙泉山凭高纵自而作
甘运源（清代）

放眼凌秋壑，高空更一攀。蚕丛千里国，鸟道百盘山。

落日在雅背，流云出树间。人烟雪岭外，彷佛尽诸蛮。
祝古槐兄八十
吴芳权（清代）

渭水滩头一钓翁，理丝不问世穷通。芦花掩映三洲棹，竹叶萧穷半亩宫。

客至不修花卉节，筵开自率素家风。由来天爵人人贵，何必从王勒鼎功。
秋来益觉顽健时一出游意中甚适杂赋五字
陆游（宋代）

寓世年虽往，安心矣已平。
每思丹灶冷，宜觉世缘轻。
布被鸡催晓，蓬窗鹊噪晴。
呼儿净洗砚，书帖寄青城。
司马温公挽词三首 其二
范纯仁（宋代）

竟因劳瘁没，谁翊太平基。哀讣惊朝听，严禋罢庆仪。

梁摧大厦日，舟失济川时。千古商岩畔，应陪傅说祠。
秋云
杨琼华（清代）

乱山飞不断，皎月失光明。不解为霖雨，无端掩太清。

边关游子泪，亲舍旅人情。愿藉西风力，依然万里晴。
闻滁阳失守忆表兄
周端臣（宋代）

犹忆归淮甸，何期陷敌尘。
祗闻残破惨，未得死生真。
梦不谙长路，书难附便人。
吞声无限泪，一滴一伤神。
偈颂十二首
释如净（宋代）

打破黑漆桶，十方空豁豁。
爆雷一喝变通，掣电千机顿发。
便可以东行撑架门庭，西班怒骂佛祖。
收放绝来由，纵横透今古。
句
刘镗（宋代）

尊前能是几时客，山下已成千古坟。
题敬亭琵琶行填词后二首 其二
敦敏（清代）

红牙翠管写离愁，商妇琵琶湓浦秋。读罢乐章频怅怅，青衫不独湿江州。
赠中书舍人朱孔昜
谢晋（明代）

天上新承雨露浓，声名籍籍冠群公。沥心翰墨钟王继，适意丹群顾陆同。

朝后归来应有兴，闲边挥洒想无穷。欲持布鼓雷门去，常恐云深路未通。
过漂母祠题壁二首 其二
曹俊（清代）

自古蛾眉识别真，不求厚报隐河滨。乱离亦有王孙过，愿见当年进食人。
闻百舌鸟
梁锽（唐代）

百舌闻他郡，间关媚物华。敛形藏一叶，分响出千花。

坐爱时褰幌，行藏或驻车。不须应独感，三载已辞家。
减字木兰花
王素音（清代）

尘沙障眼。细计来程家渐远。野草闲花。不见当年阿母家。

诗题古驿。鸡骨柔情无笔力。锦字偷裁，立到黄昏雁不来。
题范宽临流独坐图
何权（宋代）

茅堂结构背江干，日日爱看江上山。
箕踞盘陀吟未稳，不知身在画图间。
闻移东兵剿南贼
方回（元代）

破贼须先易，行军要出奇。霆轰当不测，乌合本无知。

夏税催科日，秧田插莳时。扫除如少缓，两不便公私。
嘲小儿
卢肇（唐代）

贪生只爱眼前珍，不觉风光度岁频。

昨日见来骑竹马，今朝早是有年人。
题柱国寺
王建（唐代）

皇帝施钱修此院，半居天上半人间。丹梯暗出三重阁，

古像斜开一面山。松柏自穿空地少，川原不税小僧闲。

行香天使长相续，早起离城日午还。
过黎含中生祠
申佳允（明代）

山斗关西望，文星照浚仪。攀留依众母，瞻拜仰吾师。

两地弦歌绩，千秋德政碑。春风霏化雨，酾酒使君祠。
八月八日发潭州后得绝句四十首
赵蕃（宋代）

溪上秋来境倍佳，附城犹尔况村赊。
却嗟政尔营行棹，不得于兹理钓车。
送汪时法归金华
吕祖俭（宋代）

人言追送不嫌远，我独衰残懒出门。
重教来时路旁候，犹留风月伴黄昏。
天门
堵廷棻（清代）

凌空风劲步难留，猎猎灵飙振紫裘。文虎驱来岩石动，玉禽呼处水帘幽。

天清殿阁飞三观，野涧河山接九州。忽有白云封内出，万山沉翠若中流。
偈颂九十三首
释梵琮（宋代）

日日途中行，夜夜家里坐。
日日与夜夜，自然成日课。
咄，一串数珠数不过。
咏史上·王昭君
陈普（宋代）

甫出车延玉座倾，黄金无复赎娉婷。
骚人更望胡人返，不识松楸拱渭陵。
清河县楼作
韦庄（唐代）

有客微吟独凭楼，碧云红树不胜愁。盘雕迥印天心没，

远水斜牵日脚流。千里战尘连上苑，九江归路隔东周。

故人此地扬帆去，何处相思雪满头。
夜禅
释文珦（宋代）

岩房静坐夜方中，无相无缘智境融。
未始将心空万法，曾知万法本来空。
虎尾溪
陈学圣（清代）

履险曾传虎尾滩，沙泥浊涌水奔湍。黄河亦有澄清日，真比包公一笑难。
清暑殿
马之纯（宋代）

见说当持百尺梁，四围修竹翠云长。
正当盛暑都无热，不有薰风亦自凉。
那与人间同日月，直疑天上两阴阳。
有时更取龙皮浸，凛凛如飞六月霜。
送能化主还法轮
吕本中（宋代）

岭外三年避贼忙，法轮元不下禅床。君归却说岭南事，瘴暑作时君自凉。
颂古二十首
释道颜（宋代）

明暗色空不可还，不可还者绝跻攀。
夹截虚空成畔岸，一重水隔一重山。
柳城勘荒二首 其一
卢龙云（明代）

盘折千山一径穿，诛茅辟石始堪田。苍旻若识荒夷苦，岁岁俱应大有年。
五十书事
袁天麒（明代）

转眼韶光五十人，但嫌衰老不嫌贫。一盆苜蓿青毡旧，满地江嫌白发新。

合领烟霞归岁月，敢云时世负经纶。偷閒到处宽怀抱，何处莺花不是春。
赠吴稚恭散骑
吴兆骞（清代）

白头吴叟何龙钟，先朝曾直华清宫。十年丧乱无人识，万里羁清泣路穷。

忆昨西京全盛日，子侯年少承殊泽。门下金鞍惯射生，楼中银管频留客。

油碧香轮陌上骄，佩刀日护紫宸朝。从猎别分都尉马，奉车特赐侍中貂。

山河举目须臾异，荆棘凄凉旧东第。仙人已叹海生尘，侯家宁保山如砺。

几度天涯怨负薪，萧条绝塞讵逢春。梦里宫云雕辇路，愁中边草玉关人。

玉关回首伤怀抱，短衣浊酒长潦倒。雀满门前翟氏悲，羊归陇上苏卿老。

日暮哀笳四野闻，黄榆秋雪正纷纷。凭高欲纵乡关目，肠断南归雁几群。
和赵章泉
真德秀（宋代）

天教一老立堂堂，步武媻姗尽未妨。
元始故家典刑在，北方正学派流长。
新恩已焕青藜照，旧德行询黄发良。
多谢寄诗勤问讯，自怜疏懒似嵇康。
镇湖庵
储龙光（清代）

白水曲无边，浮云接远天。渔蓑孤艇雪，茅屋几家烟。

弱羽栖难定，青篷泛未旋。泠泠人境外，钟梵为谁传。
和参谋至日喜雪三首 其二
陈渊（宋代）

玉花初著乱山颠，入夜俄惊月满川。虽有冷光凝白昼，尚馀阴曀锁青天。

属车未返瑶池骏，远使犹餐北海毡。梦断忽传淮蔡捷，喜临尊酒已忘眠。
大风二首
赵蕃（宋代）

杯水得风犹渺然，况兹章贡远连天。
一穷坐我靡他问，下水宁闻劳挽牵。
送郑少卿景望知建宁
陈傅良（宋代）

屏废诚愚分，牢愁更索居。
若逢知己问，犹解课儿书。
地僻门长闭，年饥菜自锄。
相望无一字，不是故情疎。
句
周必正（宋代）

八月分圆二十年。
南华道中诗
朱翌（宋代）

小市荒堤转，涌泉春水悭。
频经石角铺，不上马鞍山。
桥断冲泥过，松摧塞道艰。
草鞋牢踏雨，更着一蓑还。
奉和崔中丞使君论李侍御萼登烂柯山宿石桥寺效小谢体
皎然（唐代）

常爱谢公郡，幽期愿相从。果回青骢臆，共蹑玄仙踪。

灵境若仿佛，烂柯思再逢。飞梁丹霞接，古局苍苔封。

往想冥昧理，谁亲冰雪容。蕙楼耸空界，莲宇开中峰。

昔化冲虚鹤，今藏护法龙。云窥香树沓，月见色天重。

永夜寄岑寂，清言涤心胸。盛游千年后，书在岩中松。
绍兴朝日十首
佚名（隋代）

匏爵斯陈，百味旨酒。
勺以献经，再拜稽首。
钟鼓在列，灵方安留。
奉然如度，惟时之休。
题曹编修茅山揽秀图四首 其一
胡俨（明代）

句金之山郁嵯峨，独倚高楼揽秀多。苑君乘龙上天去，芝草琅玕奈尔何。
嘲茶山
葛胜仲（宋代）

吴兴紫笋，实产顾渚。唐昔底贡，阚山芽吐。隼旟出临，虎岩亲驻。

邻邦刺史，金匏相遇。木瓜堂前，穿云浥露。烹蒸包发，及春未暮。

天子称珍，分甘当路。今则不然，名毁势去。金沙弗湘，玉食弗御。

敷荣穷山，牢落谁顾。如女失宠，空闺自嫭。请以千金，买长门赋。
建州人歌
佚名（唐代）

令我州郡泰，令我户口裕，令我活计大，陆员外。

令我家不分，令我马成群，令我稻满囷，陆使君。
园林
范成大（宋代）

园林随分有清凉，走遍人间梦几场。
铁砚磨成双鬓雪，桑弧射得一绳麻。
光阴画纸为棋局，事业看题检药囊。
受用切身如此尔，莫于身外更乾忙。
海上作
陆游（宋代）

厌逐纷纷儿女曹，挂帆江海寄吾豪。
鲸吞鼍作浑闲事，要看秋涛天际高。
醉歌
汪元量（宋代）

南苑西宫棘露芽，万年枝上乱啼鸦。
北人环立阑干曲，手指红梅作杏花。
颂古六十二首 其四十五
释清远（宋代）

杨子江头杨柳春，杨花愁杀渡头人。一声残笛离亭晚，君向潇湘我向秦。
颂四宾主
释印肃（宋代）

贼是小人君记取，好手白拈犹未许。
坐断圣凡绝见闻，扬眉且胜拈华举。
次韵壁间蒋侯诗
释德洪（宋代）

轩前丛玉是谁种，笑里风姿件件宜。耐久节高真不屈，此情惟有雪霜知。
江上晚望
方汝疆（宋代）

柳边茅舍倚渔矶，沙上轻禽贴水飞。
千顷夕阳秋练净，谁家一叶晚来归。
橘二首
赵与？（宋代）

野色烟波外，西风橘柚香。
湖光杳无际，山色忽深藏。
塔古灯犹照，坛余灶已荒。
何当蜕尘鞅，从此访渔郎。
卓女怨
卢仝（唐代）

妾本怀春女，春愁不自任。迷魂随凤客，娇思入琴心。

托援交情重，当垆酌意深。谁家有夫婿，作赋得黄金。
小竖醉
陆游（宋代）

漫道樽中酒不空，歌呼谁解和衰翁？可怜小竖如猱玃，却有平阳吏舍风。
芟田行
石宝（明代）

芟田复芟田，短刀长柄飕飕然。开镰先芟三百束，村后村前轰陆续。

南风吹场场土乾，乌犍载车角觳觫。去年种麦麦不成，今年麦熟家无赢。

为语农夫合勤俭，汲水聊舂麦仁饭。
临寂颂
释显嵩（宋代）

八十年中常浩浩，宠开肆货摩尼宝。
也无一个共商量，不是山僧收铺早。
登清凉台寺
刘过（宋代）

江南江北许多山，到处登临得凭栏。
老木渐丹青有信，怒涛冲岸水生寒。
倦游半世乌三匝，往事千年指一弹。
落日正西催上马，依依回首问长安。
岁暮与邻曲饮酒用前辈独酌韵
陆游（宋代）

出会稽南门，九里有聚落，虽非衣冠区，农圃可共酌。
野实杂甘衣，草具无厚薄。
小童能击筑，一笑相与乐。
徒手出丛花，空中取丸药。
主礼虽可笑，众客亦起酢。
聊持缀宿好，未用嘲淡泊。
穷达则不同，亦践真率约。
予年过八十，故物但城郭。
作诗记清欢，未媿华表鹤。
比红儿诗 其三十一
罗虬（唐代）

轻小休誇似燕身，生来占断紫宫春。汉皇若遇红儿貌，掌上无因著别人。
别汪用璋
陈政（唐代）

青青官柳覆行骖，樽酒逢君强笑谈。乡信欲书还阁笔，凭君传语到天南。
和胡侍郎见简
杨万里（宋代）

花边雪里撚霜髭，怪底诗来妙一时。聊复小吟开后悟，便应大一到前疑。

先生此曲难先和，著句如棋且著持。每望南云尺有咫，其人甚远只嗟咨。
题梦笔山
黄从龙（宋代）

芙蓉幻出画难成，文藻由来属俊英。
五采曾遗当日梦，百年犹有故山名。
岁寒寥落松筠秀，月夜悲凉猿鹤惊。
惆怅江淹人去远，载瞻南浦暮云横。
钟山诗次杜于皇韵 其三
许珌（清代）

御宿逶迤霜露寒，人闲玉碗惜凋残。新朝常护龙虒骑，高庙空劳獬豸冠。

过阙谢翱挥涕泪，吟诗杜甫奉心肝。堆名金粟仍无恙，漫说当年势翥盘。
闻司马张公萧公讣二首 其一
胡应麟（明代）

廿载甘棠爱，千秋大树名。断虹燕北路，斜日渭南营。

部曲清笳送，官僚素旐迎。东南天半壁，谁为筑长城。
程节妇诗钟氏狂客之女
陈献章（明代）

风俗当年坏一丝，直到于今腐烂时。欲论千古纲常事，除是渠家节妇知。
野兴
苏泂（宋代）

蚕绩桑空又一年，村姑携手看花园。
冬来保得儿孙暖，自解麻裙当酒尊。
李敷文酌别席上口占
戴复古（宋代）

客子明朝早问程，樽前今夜苦为情。
使君亦恐伤离别，不使佳人唱渭城。
少年游 寄云清夫人
徐映玉（清代）

凌波未肯住题襟。帆席正萧森。钓雪滩边，垂虹桥畔，佳境入清钓。

横云翠黛何由见，相忆最愔愔。柿叶明时，梅花开处，梦里好重寻。
早发始兴江口至虚氏村作
宋之问（唐代）

候晓逾闽嶂，乘春望越台。
宿云鹏际落，残月蚌中开。
薜荔摇青鹏，桄榔翳碧苔。
桂香多露裛，石响细泉回。
抱叶玄猿啸，衔花翡翠来。
南中虽可悦，北思日悠哉。
鬒发俄成素，丹心已作灰。
何当首归路，行剪故园莱。
宜男草诗
萧绎（南北朝）

可爱宜男草，垂采映倡家。何时如此叶，结实复含花。
午日寓圆果院苦河鱼以诗纪节
李洪（宋代）

老来百事与心违，节物殊非少壮时。
细葛宫中曾被赐，杨梅粽里未容窥。
浪求医国三年艾，空吊沉湘五色丝。
萧寺更同摩诘病，玉堂帖子要新诗。
渔父词一十八首。玄用
吕岩（唐代）

日月交加晓夜奔，昆仑顶上定乾坤。

真镜里，实堪论，叆叆红霞晓寂门。
九月七日梦中作诗续以末后二句
元好问（金朝）

桃花红深李花白，昨日成团今日拆。歌声满耳何处来，杨柳青旗洛阳陌。

拊君背，握君手。朝钟暮鼓无了期，世事于人竟何有！

青青镜中发，忽忽成白首。六国印，何如负郭二顷田，千载名，不及即时一杯酒。
山馆诸兄共赋骤雨鹭鸶二绝 其二
朱熹（宋代）

雨罢微塘凛欲秋，飞来白鸟便夷犹。从今认得横塘路，水远天长百不忧。
戊申元日立春题道山堂前梅花
杨万里（宋代）

今年元日不孤来，带领新春一并回。
夜雨初添石渠水，东风先入道山梅。
不妨数朵且微破，未要十分都尽开。
江路野香元自好，阿谁移取种蓬莱。
寄月山少监
黄庚（元代）

一片襟怀海样宽，眉头肯为别离攒。
臂鹰惯识从君乐，汗马宁离行路难。
角带边声关月冷，雁传乡信塞云寒。
归来未许东山卧，见说苍生望谢安。
读毛秘新新诗
梅尧臣（宋代）

毛公明於诗，其系宜善续。
前示五长篇，大须倾几曲。
岂特元和间，咳唾成珠玉。
早春送张坤归大梁（一题作早春送大梁卢从事）
罗隐（唐代）

萧萧羸马正尘埃，又送輶轩向吹台。别酒莫辞今夜醉，

故人知是几时回。泉经华岳犹应冻，花到梁园始合开。

为谢东门抱关吏，不堪惆怅满离杯。
初九日
韩淲（宋代）

山空草木长，明日欲立夏。俄顷一蝉鸣，节物便相亚。

平心阅四一，益觉运而化。残杯了清昼，新香度深夜。

风雨阴阳间，悠悠懒悲咤。
春闺六言 其一
孔平仲（宋代）

梦回红玉孤枕，日上真珠半帘。云彩阴晴不定，柳梢浓淡相兼。

雁柱怨凭曲寄，兽炉愁逐香添。更倚危楼目断，却诉东风泪沾。
湘西道林寺陶太尉井
齐己（唐代）

太尉遗孤井，寒澄七百年。未闻陵谷变，终与姓名传。

影浸无风树，光含有月天。林僧晓来此，满汲洒金田。
观放鸬鹚
艾性夫（元代）

乌鬼淋漓受指呼，江鱼终日为人敺。
扼吭不及能言鸭，哇肉几同反哺乌。
暂满空喉如瘿大，竟无半尾塞肠枯。
少宽颈组方谋饱，水冷冰寒日已晡。
用四明刘聘郡古风四韵赋唐律
曹彦约（宋代）

错落珠玑满袖倾，百年初见愧生平。
人从伊傅平头数，句似阴何彻骨清。
惠我善邻天有意，惜君横道世无情。
曲终狗尾那能续，欲附曹刘万古名。
夜坐
陆游（宋代）

衰翁不出门，岁月过电雹。
窗明地炉暖，袖手坐寂寞。
可怜瓶中地，烂漫几开落；小园亦数树，曾未破一萼。
三更北风急，雨雪恐复作。
且当勤举杯，莫恨浮蚁浊。
送程七表弟知泗州
苏轼（宋代）

江湖不在眼，尘土坐满颜。
系舟清洛尾，初见淮南山。
淮山相媚好，晓镜开烟鬟。
持此娱使君，一笑簿领间。
使君如天马，朝燕暮荆蛮。
时无王良手，空老十二闲。
聊当出毫末，化服狡与顽。
勿谓无人知，古佛临涛湾。
赤子视万类，流萍阅人寰。
但使此可人，余事真茅菅。
次韵李姑溪过王次卿留终日
周紫芝（宋代）

昔日风流李泰和，暮年流落竟如何。追随天骥元分路，蹭蹬金銮不上坡。

人物眼高谁睥睨，江山兴在且婆娑。幅巾倒载归时节，想得扁舟漾月波。
排遍第六（带花遍）
曾布（宋代）

向红尘里，有喧呼攘臂，转声辟众，莫遣人冤滥、杀张室，忍偷生。众吏惊呼呵叱，狂辞不变如初，投身属吏，慷慨吐丹诚。

仿佛缧绁，自疑梦中，闻者皆惊欢，为不平。割爱无心，泣对虞姬，手戳倾城宠，翻然起死，不教仇怨负冤声。
送张少卿赴召十首
李新（宋代）

张公论事力回天，明日延英席自前。
秦甸江西劳马策，此回不计地流钱。
失调名
海哥（宋代）

海哥风措。被渔人、下网打住。将在帝城中，每日教言语。甚时节、放我归去。龙王传语。这里思量你。千回万度。螃蟹最恓惶，鲇鱼尤忧虑。
题紫团山三十六景 金屋山
王寀（宋代）

云拂层峰四面朝，朝阳北过更岧峣。金仙自合居金屋，不为胶东贮阿娇。
夜梦从数客雨中载酒出游山川城阙极雄丽云长
陆游（宋代）

有酒不谋州，能诗自胜侯。
但须绳系日，安用地埋忧。
射雉侵星出，看花秉烛游。
残春杜陵雨，不恨湿貂裘。
东禅院坐上作
韩维（宋代）

山林曾是自由身，岂合区区入世尘。萧散未能忘故态，优游聊喜及时春。

闲中浊酒偏亲我，风外飞花欲趁人。多谢鸣鸠催对雨，坐惭无术粒斯民。
董弥大郎中以窗前菊花晨且鲜明午间萎蕤感而
张嵲（宋代）

人生朝气锐，兹花亦复然。
鲜荣若自矜，低垂如乞怜。
平生浙郦若，满谷为谁妍。
山深风日美，扬芳被涯边。
食饮赖香洁，轻安遗节宣。
昔乃寿胡广，由来岂其天。
至理竟谁问，三叹秋风前。
恭奉皇太后回銮车驾发盛京得诗四首 其二
弘历（清代）

西宾今作主，东主却成宾。去去燕京路，依依沛里人。

地灵常毓瑞，风伯已清尘。会复如唐后，武功咏再巡。
浪淘沙·山寺夜半闻钟
辛弃疾（宋代）

身世酒杯中，万事皆空。古来三五个英雄。雨打风吹何处是，汉殿秦宫。
梦入少年丛，歌舞匆匆。老僧夜半误鸣钟。惊起西窗眠不得，卷地西风。
同坰寄黄济川五首
吴则礼（宋代）

甘作华颠老，聊寻颍上梅。
长须唤舟楫，赤脚洗尊罍。
白日要可挽，清香不受摧。
若为教騕褭，载得阿川来。
举赵州访二庵主公案颂
释绍悟（宋代）

一重山尽一重山，坐断孤峰子细看。
雾卷云收山岳静，楚天空阔一轮寒。
广州荔支词 其四
屈大均（明代）

六月增城百品佳，居人只贩尚书怀。玉栏金井殊无价，换尽蛮娘翡翠钗。
谒金门·真个美
佚名（宋代）

真个美。水墨观音难比。闻道观音谁不害。见来须顶礼。徐步金音满地。那更兰心聪慧。一曲清歌离皓齿。梁尘飞不已。
戏和三韵
权德舆（唐代）

墨翟突不黔，范丹甑生尘。君今复劳歌，鹤发吹湿薪。

前诏许真秩，何如巾软轮。
偈颂二十九首
释云（宋代）

支提元不会禅，只是依时及节。
孟春即曰犹寒，孟夏即曰渐势。
虽无格外高谈，不向眼中添悄。
汝等莫错商量，打你头破额裂。
送吴傅朋知盱眙
洪适（宋代）

龟山其下古淮濡，上驷骎骎稳著鞭。千里八年闻皂盖，九重一旦下青毡。

名郎他日曾趋禁，静镇今朝叠典边。簪笔侍书公雅意，薰风殿阁待诚悬。
和邢惇夫秋怀十首
黄庭坚（宋代）

庆州名父子，忠勇横八区。
许身如稷契，初不学孙吴。
荷戈去防秋，面皱鬓欲疏。
虽折千里冲，岂若秉事枢。
偈颂一百零二首
释绍昙（宋代）

判虚空笔，摛锦绣文。
光腾万太，入石三分。
恶迹既被点破，只得饮气吞声。
自有傍人道不平。
荼𧃲花开有怀同赏
陈献章（明代）

看花何处发孤吟，墙角荼𧃲又破金。紫艳照人今日态，香风又梦隔年心。

多情酒伴来何晚，得意游蜂入每深。病起南窗坐终日，独怜涓滴未成斟。
芳树
顾野王（南北朝）

上林通建章，杂树遍林芳。日影桃蹊色，风吹梅径香。

幽山桂叶落，驰道柳条长。折荣疑路远，用表莫相忘。
偶得新茶献提刑丈
张孝祥（宋代）

龙焙新春出尚方，细官佳句总堪尝。遥知举案齐眉处，再拜萱堂寿未央。
约眉之寓公饮郡圃梅下分韵得动字
魏了翁（宋代）

穷阴彫残年，小雨杂寒冻。野迥山色枯，木落天宇空。

殷勤玉雪友，岁岁管宾送。孤标耿黄昏，清艳横螮蝀。

从渠忌皎洁，孱颜立孤耸。半年簿书尘，閒杀果下鞚。

林端划见之，撩我泼春瓮。芳菲恼不彻，喜与良友共。

花光留夕阴，鸟语嘎清哢。群芳去无踪，生意正坌涌。

因怀武陵日，岁上西湖冢。粲粲万玉妃，萧萧守翁仲。

谁知落天涯，惠然复我从。暗香疏影句，为我作诗供。

心事炯如霜，客游恍成梦。岁穷万物息，谁此役群动。

会取春风心，处处得日用。
古冈八景选四 其二 紫水渔舟
何龙祯（明代）

荒榛迷远道，潮长海鸥稀。休讶逢人少，应知与世违。

桃源悲路渺，紫水亦相依。欸乃数声急，隔江鱼羡肥。
戏题牡丹
范成大（宋代）

主人细意惜芳春，宝帐笼阶护紫云。
风日等闲犹不到，外边蜂蝶莫纷纷。
新年呈友
许棠（唐代）

一月月相似，一年年不同。清晨窥古镜，旅貌近衰翁。

处世闲难得，关身事半空。浮生能几许，莫惜醉春风。
游仙（二首）
桑悦（明代）

少年负奇气，仗剑行九州。
日月委菁鬓，风霜粘紫裘。
湛湛清泠渊，日暮思回舟。
几宿山水窟，梦寐钧天游。
路逢庞眉翁，云是古许由。
相携眺荒冢，迷骨高于丘。
箕山乃蓬岛，颍水即弱流。
凡胎杳难升，路绝三千秋。
吾名在玉简，尘世那能留。
寄语玄真子，迅速驰素虬。
戊子新元老人七十有诗自述敬和
洪咨夔（宋代）

松鹤昂昂省见稀，独游汗漫友佺期。
光风霁日安排好，秀水佳水斗饤奇。
嘉庆图中身最贵，耆英会上爵犹卑。
纵心境天和聚，一笑花开蝶满枝。
思亲诗
赵由侪（元代）

一自先君逝，行将四十春。音容寻旧梦，感慨试详陈。

已叹生缘浅，还思故国屯。吴江悲血战，粤峤困车辚。

共叱艰危甚，尤惊赋敛频。朔风吹广野，赤日照流尘。

既洒呼天泪，方为辟地民。抚时非往昔，感愤竟湮沦。

翕霍传梅外，仓皇问水滨。诸孤随弱母，大恸向秋旻。

越岁宁戈甲，归乡办穸窀。酹觞号雪夜，扶柩履霜晨。

家绪中微甚，人间事一新。孩提惭不肖，操守赖慈亲。

络纬灯前教，襜褕膝下驯。田庐勤保任，门户几忧辛。

文献由先德，扶持荷化钧。萱华明晚景，荆树际芳辰。

眉寿斟琼蚁，春晖奉绣茵。虽非登执要，自不厌清贫。

努力尊天爵，勤心报大伦。归全期不忝，化俗冀还淳。

信墨存家乘，传芳待后人。年年思雨露，岁岁省松筠。

至念通天地，长歌感鬼神。珍藏归韫匮，大孝慕终身。
倚楹操 其二
王令（宋代）

亡羊奔奔，岂不有邻。子可闭门，亡羊不复。去何自逐，身则非牧。

雾濛濛兮水漰漰，谓兄无行兮兄行。不忍一失于邻而忍失厥身，虽然殒子之身兮，其亦如亡羊之邻。
曾谹父将赴浮光九日无酒赋二诗次韵
王洋（宋代）

经营戒奔忙，高士乃贵懒。
不然击匏瓜，何异列樗散。
若人落闲击，帝观助烦惋。
况闻上方札，天子恨见晚。
朝廷录故旧，士女重嗟远。
父母谢使君，相看犹故眼。
句
李白（唐代）

霜结梅梢玉，阴凝竹干银。
宋中道快我生女
梅尧臣（宋代）

尔尝喜诅予，生女竟勿怪。
今遂如尔口，是宜为尔快。
亦既以言酬，固且殊眦睚。
慰情何必男，兹语当自戒。
寿李使君宣义父子同日
阳枋（宋代）

黄梅雨阵歇窗纱，庚梦醒来槐月斜。
拜后拜前欢陆续，老君谪月同一家。
蝉冠醉倒金貂客，异香飘随青犊车。
旋呼五马博一笑，酒酣逸气凌苍霞。
培椿植桂弄梧碧，生捍不断树交花。
清净何须餐沆瀣，抱素肯养琼田鸦。
伯阳参同窃造化，高风海客空乘槎。
武陵溪深自流水，天台云渺维胡麻。
神游八极亦法漫，大鹏希有争雄夸。
藤床经卷得真帝，五鼎三斧轻豪奢。
静桃宿火熏日和，间引山泉烹粟芽。
自行自坐脚力轻，瘦筇掷弃龙槎枒。
从来参苓不到口，双瞳镜碧颜春华。
我向关头伴尹喜，共乞刀圭期修遐。
阿谁疑年问甲子，纯乾一气健而息。
和魏定父早春十首
王之道（宋代）

门前溪水绿萦回，风轂无边费剪裁。
待与东君写春色，好教红紫一时开。
乙巳五月十八日沈元鼎招饭昭庆登白莲望湖楼汎舟过灵芝少憩孤山下七绝句 其七
许景衡（宋代）

雨过孤峰濯翠鬟，亭亭倒影夕阳间。夷犹待看湖中月，可奈城门欲上关。
送钦上人
王冕（元代）

石头城下五更秋，高挂云帆得顺流。铁瓮缘江即东府，璚花隔岸是扬州。

作家相见本无语，在客别离殊有愁。后夜相思好明月，老夫乘兴独登楼。
双溪寺用张令韵
赵肃远（宋代）

重来寻野兴，淡月半松林。
一寺俨如昨，双溪清到今。
乱馀僧改貌，秋老客惊心。
自觉身如寄，山林滋味深。
赠韦早陆羽
皎然（唐代）

只将陶与谢，终日可忘情。不欲多相识，逢人懒道名。
送别王秘丞
张咏（宋代）

帝乡三十年前别，江外相逢鬓已衰。
清论未穷行计速。为君临水立多时。
击楫行
李瓒（明代）

日华悠悠江色清，碧波万里生春明。商妇琵琶别怨生，击楫渡江舟正行。

美人美人既无情，澧兰沅芷扬芳馨，欲见不见心怦怦。

轻风吹罗裳，击楫且勿忙。恐惊菰蒲中，交颈双鸳鸯。

莫学桃根与桃叶，渡江一去音信绝。江上春来复春去，对此流光泪盈睫。
羞墓
林景熙（宋代）

远望车尘汗雨流，自知覆水已难收。
为君富贵妾羞死，富贵如君不自羞。
汪守三以诗来次韵酬之
陈傅良（宋代）

江城如在水晶宫，百粤三吴一苇通。
桑女不论裘粹白，橘奴堪苇粟陈红。
弦歌满市衣冠盛，缿讼无人刀笔穷。
多荷弱翁今少霁，更能携客谢岩东。